Brúðuheimar vígðir að viðstöddu fjölmenni Frumkvöðlarnir Hildur og Bernd ásamt Vigdísi Finnbogadóttur . Fjölmenni var saman komið í Englendingavík í Borgarnesi síðdegis í gær þegar starfsemi Brúðuheima var formlega hafin . Vigdís Finnbogadóttir fyrrverandi forseti Íslands vígði Brúðuheima formlega með því að klippa á borða . Flutt voru ávörp ; meðal annars kveðja frá ferðamálaráðherra , frá eigendum Áróru styrktarsjóðs og Páll S Brynjarsson sveitarstjóri fór yfir sögu þeirrar starfsemi sem verið hefur í Englendingavík og til dagsins í dag . Fram kom að Hollvinasamtök Englendingavíkur hafi í raun forðað því að húsin yrðu rifin með því að hefja endurbyggingu þeirra . Kyrrt veður var meðan athöfnin fór fram en rigning . Fólk lét það þó ekkert á sig fá enda voru allir í hátíðarskapi . Greinilegt var að heimamenn sem og gestir voru samdóma í að lofa breytingar og endurbætur á húsakosti í Englendingavík og ekki síður þá starfsemi sem þar er nú hafin . Samdóma álit allra var að starfsemi Brúðuheima verður ein merkasta nýjung í íslenskri ferðaþjónustu í ár . Frá og með deginum í dag verða Brúðuheimar opnir alla daga frá klukkan 10 til 22 .